**УСОГЛАСЕН ТЕКСТ НА ПОДЗАКОНСКИ АКТ СО ИЗМЕНИ**

**ВЛАДА НА РЕПУБЛИКА МАКЕДОНИЈА**

Врз основа на член 30, став 3 од Законот за рамномерен регионален развој („Службен весник на Република Македонија“ бр. 63/07), Владата на Република Македонија, на седницата одржана на 23.12.2008 година, донесе

**ОДЛУКА**

**ЗА ПОБЛИСКИ КРИТЕРИУМИ И ИНДИКАТОРИ ЗА ОПРЕДЕЛУВАЊЕ НА СТЕПЕНОТ НА РАЗВИЕНОСТ НА ПЛАНСКИТЕ РЕГИОНИ**

**„Службен Весник на Република Македонија“**

**бр. 162/08 и 88/13**

**Член 1**

Со оваа одлука се утврдуваат поблиски критериуми и индикатори, за определување на степенот на развиеноста на планските региони.

**Член 2**

1. За основниот критериум индекс на економската развиеност се користат два поблиски критериуми и тоа:

- Економско социјален индекс; и

- Демографски индекс.

2. За економскиот индекс се користат следниве индикатори:

- Бруто домашен производ по жител;

- Буџетски приходи по жител; и

- Раст на вкупната додадена вредност.

- Стапка на невработеност.

3. За демографскиот индекс се користат следниве индикатори:

- Природен прираст на населението;

- Коефициент на стареење;

- Салдо на миграции на 1000 жители; и

- Завршени студенти на 1000 жители.

**Член 3**

За индикаторите од член 2 од оваа одлука се користат најнови статистички податоци и други податоци од информативниот систем на Република Македонија, од кои се пресметуваат тригодишни просеци, освен кога таков податок е расположлив за помалку од три години или тој е достапен од пописот на населението кој се спроведува на десет години.

**Член 4**

Индикаторите од член 2 од оваа одлука за да бидат споредливи и адитивни тие се нормализираат при што за степенот на невработеноста и за коефициентот на стареење се пресметува инверзна вредност од нормализираната вредност.

**Член 5**

За определување на степенот на развиеност на планските региони се пресметува економско социјален индекс, демографски индекс и развоен индекс.

Економско социјалниот индекс и демографскиот индекс се пресметуваат со користење на индикаторите од член 2 на оваа одлука.

Економско социјалниот индекс и демографскиот индекс од став 2 на овој член, се пресметуваат како пондериран просек од четирите индикатори кои влегуваат во нивниот состав, односно секој индикатор влегува со еднаков пондер од 25% во пресметката.

Со пресметка на пондериран просек од економско социјалниот и демографскиот индекс од став 2 на овој член, се добива развоен индекс, при што двата пондерирани индекси имаат еднаков пондер од 50%.

**Член 6**

Степенот на развиеност на планските региони се одредува според развојниот индекс.

Економско социјалниот индекс и демографскиот индекс, од член 5 на оваа одлука, се користат за лоцирање на приоритетите на регионите кои се квалификуваат за добивање на средства за поттикнување на регионалниот развој според развојниот индекс.

**Член 7**

Оваа одлука влегува во сила наредниот ден од денот на објавувањето во „Службен весник на Република Македонија“.

Бр.19-6966/1 Заменик на претседателот

23 декември 2008 година на Владата на Република Македонија,

Скопје **м-р Зоран Ставрески, с.р.**